बंदूकों के बीच आदिवासी बच्चों को कराती हूं UPSC की तैयारी, 70%को कामयाबी
योगिता हुड्‌डा छत्तीसगढ़ में ट्राइबल बच्चों को सिविल सर्विसेज की तैयारी कराती हैं। उनके पढ़ाए आदिवासी बच्चे आज सरकारी नौकरियों में हैं।
मैं योगिता हुड्‌डा, छत्तीसगढ़ के रायपुर में रहती हूं। कभी कलेक्टर बनकर लोगों की सेवा करना चाहती थी, लेकिन सफल नहीं हो पाई। तब यह ठाना कि हम अपने प्रयासों से दूसरे बच्चों को सिविल सर्विसेज के लिए तैयार करेंगे। इस राह पर उतरना आसान नहीं था। अच्छी क्वालिफिकेशन के बाद मेरे सामने करियर चुनने के कई विकल्प थे, लेकिन मैंने बच्चों को पढ़ाना चुना। उन ट्राइबल बच्चों को पढ़ाया जिनके पास कुछ नहीं था सिवा उनकी प्रतिभा के। पिछले 10 वर्षों में सैकड़ों आदिवासी बच्चे परीक्षाओं में सफल होकर नौकरी कर रहे हैं।
ये मैं हूं में आज मेरी कहानी पढ़िए। 
मैं हरियाणा के रोहतक की रहने वाली हूं। पापा एयरफोर्स में थे और मां टीचर। पापा का नौकरी की वजह से ट्रांसफर होता था तो नॉर्थ इंडिया के कई शहरों में रहना हुआ।
शुरुआती पढ़ाई रोहतक में होने के बाद मैंने कंप्यूटर साइंस में बीएससी किया। फिर बीएड किया। पब्लिक एडमिनिस्ट्रेशन में एमए करने के बाद पीएचडी भी की। पढ़ाई के दौरान ही सिविल सर्विसेज की तैयारी के लिए दिल्ली आई। कुछ प्रयास करने के बाद अंतिम रूप से सिविल सर्विसेज में सफल नहीं हो पाई।
मुस्लिम लड़के से शादी के बाद रायपुर आई 
मैं जाट परिवार से थी। दिल्ली में पढ़ाई की तैयारी के दौरान ही हामिद खान से मुलाकात हुई। वो भी सिविल सर्विसेज की तैयारी में जुटे थे। हम दोनों में नजदीकियां बढ़ीं। पहले तो शादी को लेकर मुश्किलें आईं।
हम भाग कर शादी नहीं कर सकते थे। पेरेंट्स को समझाना था। लोगों को बताना कठिन था कि जाटों के घर में मुस्लिम की शादी कैसे हो सकती है। खैर, किसी तरह पेरेंट्स माने। हमारी अरेंज मैरिज हुई। अब दोनों के इन लॉज साथ में ही रहते हैं।
असिस्टेंट प्रोफेसर के रूप में पढ़ाना शुरू किया 
मैंने 2012-13 में सेंट्रल यूनिवसिर्टी बिलासपुर में पब्लिक एडमिनिस्ट्रेशन पढ़ाना शुरू किया। तब वहां एडहॉक पर पढ़ाती थी। लेकिन यूनिवर्सिटी में मैं रिसर्च बेस्ड कुछ कर नहीं सकती थी जैसा कि विदेश के विश्वविद्यालयों में देखने को मिलता है। इसलिए वो जॉब छोड़ दी।
बच्चों को नहीं पता था UPSC का फुल फॉर्म 
2011 में हमने रायपुर और आसपास के इलाकों में बच्चों को पढ़ाना शुरू किया। कई बच्चों को UPSC का पूरा नाम तक पता नहीं था। सिविल सर्विसेज का सिलेबस क्या है, कैसे इसकी तैयारी की जाती है इसकी उन्हेें जानकारी नहीं थी।
तब हमने दूरदराज के एक इलाके ओरसो को चुना, जो नारायणपुर में आता है। यह ऐसी जगह है जहां सड़क आकर खत्म हो जाती है।
कभी इस इलाके में बंदूकें गरजा करती थीं। बमों के धमाके सुनाई पड़ते थे। पूरा इलाका नक्सल प्रभावित था।
कई बच्चे स्कूल की पढ़ाई खत्म कर कॉलेज में थे। उन्होंने सिविल सर्विसेज की तैयारी के बारे में अपनी इच्छा जताई। कुछ ऐसे बच्चे भी आए, जिनके पिता नक्सली थे और मुख्यधारा में लौट आए थे। तो कुछ ऐसे बच्चे भी थे, जिनके पेरेंट्स नक्सली मुठभेड़ में मारे गए थे। उन बच्चों की सामाजिक और राजनीतिक समझ काफी बेहतर थी। उन बच्चों को सिविल सर्विस की तैयारी कराना शुरू किया।
70% बच्चे परीक्षा में हुए सफल 
पढ़ाने के क्रम में मैंने पाया कि आदिवासी बच्चों की कैचिंग पावर अच्छी है। वो चीजों को बहुत जल्दी समझ लेते हैं। बहुत फोकस्ड हैं। ईमानदारी से अपना सिलेबस तैयार करते हैं। कह सकतेे हैं ट्राइबल बच्चे बाई डिफॉल्ट ज्यादा मेहनती होते हैं। रात भर जाग कर पढ़ना हो तो पढ़ लेंगे। एक बच्ची हिंदी मीडियम की थी।
12वीं पास करके आई तो द हिंदू में छपे आर्टिकल्स को पढ़कर बताती थी कि उसने क्या समझा है।
इसका रिजल्ट भी मिला। सभी बच्चों का सिविल सर्विसेज के लिए चयन तो नहीं हुआ लेकिन कई दूसरी परीक्षाओं में वे सफल हुए हैं। 100 में से 70 बच्चों का सेलेक्शन हुआ है। इनमें ट्राइबल लड़कियां ज्यादा अच्छी पोजिशंस में हैं।
इंटरनेट नहीं, इसलिए भेजती हूं स्टडी मैटेरियल 
छत्तीसगढ़ में दूरदराज के कई ऐसे इलाके हैं जहां सुविधाएं बहुत कम हैं। बस्तर, जगदलपुर, कोरबा, सुकमा, दंतेवाड़ा, कोंडागांव आदि जिलों के सुदूर इलाकों में इंटरनेट नहीं है। तब इन इलाकों में बच्चों को स्टडी मैटीरियल भेजती हूं।
पूर्व के वर्षों में पूछे गए क्वेश्चन सेट को हल कराना और उन्हें नियमित रूप से गाइड करना मेरी दिनचर्या में शामिल है। नारायणपुर और अबूझमाड़ में सरकार को लेटर भेजा है जिसमें प्रोजेक्टर से माध्यम से बच्चों को पढ़ाने की बात लिखी गई है। अगर इंटरनेट और सिस्टम हो तो आडियो विजुअल से बच्चे सवाल पूछ सकेंगे।
आगे भी अपनी कहानी बताऊंगी लेकिन उससे इस पोल पर अपनी राय साझा करते चलें...
ट्रांसजेंडर बच्चों को भी कर रही गाइड 
अब ट्रांसजेंडर बच्चों को अपनी पहचान छुपाने की जरूरत नहीं पड़ती। उन बच्चों को भी मैंने पढ़ाना शुरू किया है। उन्हें भी स्टडी मैटीरियल देती हूं। कुछ बच्चों ने प्रारंभिक चरणों में सफलता भी पाई है।
बच्चों के लिए मोटिवेशनल स्पीकर भी हूं 
सिविल सर्विसेज की परीक्षाएं बहुत लंबे समय तक चलती हैं। यानी हाई डिमांडिंग एग्जाम है। कितना पढ़ें, कैसे पढ़ें, नोट्स कैसे बनाएं, इन सब चीजों में बच्चे उलझते हैं।
कई बच्चों की शिकायत रहती है कि मेरे इस दोस्त की नौकरी लग गई है, हम अभी तक अटके हैं। वे बैठकर रोते हैं। कुछ डिप्रेशन में चले जाते हैं। तब उन्हें मोटिवेट करती हूं। पढ़ने के तरीके बताती हूं।
उन लोगों को कोट करती हूं जिन्होंने तमाम मुश्किलों के बीच भी परीक्षाओं में सफल हुए। कई बार उन्हें ब्यूरोक्रेट्स से इंटरएक्ट करवाते है। वे अपने अनुभव सुनाते हैं। इससे बच्चों में एनर्जी आती है। वे फिर से पढ़ना शुरू कर देते हैं।
इंटरनल सिक्योरिटी पर लिखी पुस्तक है लोकप्रिय 
मैंने इंटरनल सिक्योरिटी पर एक किताब लिखी है। ये करिकुलम का ही हिस्सा है। इस विषय पर पहले भी कई किताबें थीं, लेकिन वो सिलेबस कवर नहीं कर पा रही थीं। तब इस पुस्तक को लिखा।